കൊലപാതകം കണ്ടതിന്റെ ഞെട്ടലില് ജോസ് പാലാ : കോളേജ് റോഡില് ഞാന് നിന്നതിന് 50 മീറ്റര് അകലെ മരച്ചുവട്ടില് ശബ്ദം കേട്ടാണ് തിരിഞ്ഞുനോക്കിയത്. ഒരു പയ്യനും പെണ്കുട്ടിയും തമ്മില് കശപിശകൂട്ടുന്നു. അവന് പെണ്കുട്ടിയെ തള്ളിമാറ്റുന്നത് കണ്ട് ഞാന് ഒച്ചവച്ച് അവരുടെ അടുത്തേക്ക് ചെല്ലാന് തുടങ്ങവെ നീ പോടീ എന്നലറിക്കൊണ്ട് പെണ്കുട്ടിയുടെ കഴുത്തിന് കുത്തിപ്പിടിച്ചവന് നിലത്തുവീഴിച്ചു. സംഭവം നേരില്ക്കണ്ട കോളേജ് സെക്യൂരിറ്റി ജീവനക്കാരന് ജോസിന് ഞെട്ടല് വിട്ടുമാറിയിട്ടില്ല. ഇതിനിടെ രണ്ട് വിദ്യാര്ത്ഥികള് ഓടിവന്ന് അവനെ ഓടിച്ചുവിടൂ, അവനാ കുട്ടിയെ കൊല്ലാന് പോകുന്നെന്ന് വിളിച്ചുപറഞ്ഞു. ഞാന് ഓടി അവരുടെ അടുത്തെത്തിയപ്പോള് പൈപ്പ് പൊട്ടിയപോലെ ചോരചീറ്റിത്തെറിക്കുന്നതാണ് കണ്ടത്. അവന് സ്വന്തം കൈ കൂടി മുറിച്ചിട്ട് കത്തി താഴെയിടുന്നതും കണ്ടു. ഒരു നിമിഷം അമ്ബരപ്പോടെ നിന്ന ഞാന് ഉടന് പ്രിന്സിപ്പലിനെ വിളിച്ചു. പ്രിന്സിപ്പലും ഒന്നു രണ്ട് ജീവനക്കാരും ഓടിവന്നു. അപ്പോള് പെണ്കുട്ടിക്ക് അനക്കമുണ്ടായിരുന്നു. ഉടന് സ്റ്റാഫിന്റെ കാറില് കയറ്റി ആശുപത്രിയിലേക്ക് പാഞ്ഞു. ഈ സമയം, ഒരു കൂസലുമില്ലാതെ സംഭവസ്ഥലത്തിനെതിര്വശത്തെ തിട്ടയില് അവന് ഇരിക്കുകയായിരുന്നു. കോളേജ് സ്റ്റാഫും മറ്റ് വിദ്യാര്ത്ഥികളും വളഞ്ഞപ്പോഴും യാതൊരു ഭാവഭേദവും ഉണ്ടായിരുന്നില്ല. അവന്റെ കൈത്തണ്ടയില് നിന്ന് ചോര ഒഴുകുന്നുണ്ടായിരുന്നു ജോസ് പറഞ്ഞു.